
R O M Â N I A

JUDETUL VRANCEA

CONSILIUL LOCAL

AL MUNICIPIULUI FOCSANI

HOTĂRÂRE

                Privind,  aprobarea Regulamentului de organizare si functionare 

              al  Clubului Sportiv Municipal Focsani

           Consiliul local al municipiului Focsani, Judetul Vrancea, intrunit in sedinta ordinara;

          - analizand Proiectul de hotarare initiat de Primarul municipiului Focsani, raportul comun al Directiei resurse umane si coordonare unitati subordonate, Directiei economice si Serviciului juridic, contencios, administrarea domeniului public si privat, publicitate, inregistrat la nr.60546/11.12.2006, prin care se propune aprobarea Regulamentului de organizare si functionare  al Clubului Sportiv Municipal  Focsani;

          -  vazand avizul favorabil al Comisiei pentru buget, finante, investitii, libera initiativa, economic si servicii publice si al Comisiei pentru cultura, sanatate, invatamant, sport si tineret;

          -  avand in vedere prevederile Legii educatiei fizice si sportului nr. 69 /2000, cu modificarile si completarile ulterioare si Hotararea Guvenului nr. 884 / 2001 pentru aprobarea Regulamentului de punere in aplicare a dispozitiilor Legii educatiei fizice si sportului nr. 69 / 2000;

          -  in baza art. 38, alin. (2), lit.a) si alin.(3), lit. „b” si in temeiul art. 46, alin. (1) din Legea nr. 215 / 2001, privind administratia publica locala, cu modificarile si completarile ulterioare;
HOTARASTE:

          Art. 1.  Aprobarea Regulamentului de organizare si functionare  al Clubului Sportiv Municipal Focsani, conform anexei care face parte integranta din prezenta hotarare.

           Art. 2.  Prezenta hotarare va fi comunicata de catre Directia administratie publica locala, compartimentelor, birourilor, serviciilor si Primarului municipiului Focsani, care va asigura executarea acesteia prin Directia administratie publica locala, Directia resurse umane si coordonare unitati subordonate, Directia economica, Serviciul juridic, contencios, administrarea domeniului public si privat, publicitate si Clubul Sportiv Municipal  Focsani.

       PRESEDINTE DE SEDINTA,                            

             Ciubotaru Nitica    
                                                                              Contrasemneaza,

                                                               SECRETARUL MUNICIPIULUI FOCSANI

                                                                  Corhana Eduard Marian

Municipiul Focsani, 19 decembrie 2006

Nr. 367
         R  O  M  A  N  I  A


                                        Anexa la 

   JUDETUL  V R A N C E A
                                         Hotararea nr. 367
   MUNICIPIUL FOCSANI                                                 din 19 decembrie 2006
     CONSILIUL LOCAL
REGULAMENT

DE ORGANIZARE SI FUNCTIONARE AL 

CLUBULUI SPORTIV MUNICIPAL FOCSANI

         CAPITOLUL I – DISPOZIŢII GENERALE

     Art. 1. Denumirea este Clubul Sportiv Municipal  Focşani.

     Art. 2. Clubul Sportiv Municipal Focşani este persoană juridică română de drept public, înfiinţată ca instituţie de drept public şi se află în subordinea Consiliului Local al Municipiului Focşani.

      Art. 3. Clubul Sportiv Municipal Focşani îşi desfăşoară activitatea în conformitate cu Constituţia României, legile statului aflate în vigoare, Regulamentului de organizare si functionare propriu, actul constitutiv precum şi cu prevederile specifice din normele şi reglementările federaţiilor sportive naţionale de specialitate.

      Art. 4. Clubul Sportiv Municipal Focşani este club sportiv de drept public polisportiv, organizat pe 9 secţii: fotbal , futsal, handbal, volei, judo, şah , tenis camp, baschet si atletism.

       Art. 5. Prezentul Regulament de organizare si functionare reglementează modul de organizare si functionare, competenţele şi responsabilităţile organelor de conducere şi control şi a principalelor structuri funcţionale – persoane cu funcţii de conducere şi respectiv cu responsabilităţi speciale în cadrul Clubului.

       Art. 6. Clubul Sportiv Municipal Focşani se organizează şi funcţionează după prezentul regulament, aprobat de Consiliul Local al Municipiului Focşani şi se bucură de drepturile conferite de lege.

        Art. 7. Sediul Clubului Sportiv Municipal Focşani este în România, municipiul Focşani, Aleea Stadionului, nr. 2, jud. Vrancea.

        Art. 8. Culorile clubului sunt albastru şi alb.

        Art. 9. Însemnele Clubului Sportiv Municipal Focşani sunt: pe fundalul siglei se află, în partea centrală Monumentul Unirii, în partea de jos este scris logo-ul “UNIREA FACE PUTEREA”, iar în prim plan este înscrisă denumirea clubului, respectiv C.S. MUNICIPAL  FOCŞANI.

       Art. 10. Schimbarea denumirii Clubului Sportiv Municipal Focşani poate fi făcută numai de Consiliul Local al Municipiului Focşani cu avizul Agenţiei Naţionale pentru Sport.

        Art. 11. Clubul Sportiv Municipal Focşani este finanţat din venituri proprii si subventii de la bugetul local al municipiului Focsani, în condiţiile legii.

         Art. 12. (1) Clubul Sportiv Municipal Focşani deţine exclusivitate asupra:

a) dreptului asupra imaginii de grup sau individuale, statică şi în mişcare a sportivilor, în echipamentul de concurs sau de reprezentare, când participă la competiţii în numele acestuia;

b) dreptului de folosinţă asupra emblemei proprii;

c) drepturilor de reclamă, publicitate şi de televiziune, la acţiunile, manifestările şi competiţiile la care participă.


         Art. 13. (1) Organele de coordonare şi control ale Clubului Sportiv Municipal Focşani sunt Consiliul Local al Municipiului Focşani şi Primarul Municipiului Focşani.


     (2) Consiliul Local al Municipiului Focşani are următoarele competenţe:

a) aprobă Regulamentul de Organizare şi Funcţionare al Clubului precum şi modificările şi completările ulterioare ale acestuia la propunerea Primarului;

b) aprobă structura organizatorică a Clubului , numărul de posturi şi normativul de constituire a compartimentelor funcţionale la propunerea Primarului;

c) numeşte şi eliberează din funcţie 3 membrii ai Comitetului Director ;

d) aprobă bugetul de venituri şi cheltuieli, contul de execuţie bugetară şi programul de activitate pentru exerciţiul financiar următor;

e) asigură condiţiile materiale şi financiare necesare pentru buna funcţionare a instituţiei publice .

      Art. 14. Directorului Clubului Sportiv Municipal Focsani va fi numit de Primar, prin concurs organizat in conditiile legii, avand anexat contractul de management. Angajarea salariaţilor se face, în condiţiile legii, de către director, în limita posturilor aprobate de Consiliul Local al Municipiului Focşani.

         CAPITOLUL  II – SCOPUL ŞI OBIECTIVELE CLUBULUI

      Art. 15. (1) Clubul Sportiv Municipal Focşani se înfiinteaza în scopul organizării şi administrării activităţii sportive în vederea realizării activităţii de performanţă, selecţie, pregătire şi participarea sportivilor la competiţii sportive interne şi internaţionale, la ramurile de sport ce aparţin clubului.

            (2) Clubul Sportiv Municipal Focsani va sprijini totodata si sportul pentru toti, in vederea mentinerii sanatatii,  recrerii si socializarii cetatenilor. Sportul pentru toti va fi realizat printr-un complex de activitatii bazate pe practicarea libera a exercitiului fizic intr-un mediu curat si sigur, individual sau in grup, organizat ori independent.
    Art. 16. Pentru realizarea scopului şi obiectivelor sale, clubul se afiliază la federaţiile sportive naţionale de specialitate, recunoscând autoritatea acestora şi obligându-se să respecte statutul, normele, reglementările şi deciziile acestora, care sunt în conformitate cu legislaţia în vigoare. De asemenea, sunt recunoscute reglementările organismelor internaţionale în domeniu, aflate în vigoare.

            Art. 17. Scopul clubului se realizează prin următoarele obiective:

a) organizarea de acţiuni de selecţie, instruire şi perfecţionare a sportivilor;

b) organizarea de competiţii sportive, de masă şi de performanţă, interne şi internaţionale, în conformitate cu regulamentele federaţiilor sportive naţionale;

c) promovarea disciplinelor sportive proprii;

d) administrarea bazei sportive proprii;

e) pregătirea sportivilor într-un cadru organizat;

f) promovarea sportivilor la echipe din România sau din străinătate;

g) atragerea copiilor şi tinerilor în practicarea sportului şi popularizarea disciplinelor sportive în instituţiile de învăţământ;

h) organizeaza activitati sportive de masa la nivelul municipiului;

i) realizarea unui cadru corespunzător pentru ridicarea măiestriei sportivilor prin organizarea eficientă, prin asigurarea unor antrenori specializaţi şi prin crearea unor condiţii materiale adecvate sportului de înaltă performanţă;

j) asigurarea participării sportivilor şi tehnicienilor clubului la stagii de pregătire tehnică, colocvii, cursuri de instructori şi antrenori;

k) organizarea de cursuri de iniţiere pentru începători precum şi cursuri de prefecţionare a sportivilor de către persoane atestate în domeniu prin diplome sau certificate recunoscute, în condiţiile legii;

l) organizarea de tabere şi cantonamente de pregătire;

m) contactarea şi stabilirea de relaţii cu alte cluburi sportive de profil din ţară şi străinătate;

n) colaborarea cu persoane fizice sau juridice de drept public sau privat pentru sponsorizări, donaţii, publicitate, prestări de servicii, închirierea de săli, terenuri, clădiri şi stadioane;

o) acordarea de ajutoare sportivilor şi personalului propriu în caz de necesitate;

p) atragerea de fonduri publice de la organele administraţiei publice centrale sau locale, conform legii;

q) promovarea şi susţinerea măsurilor de prevenire şi control al folosirii substanţelor interzise şi alte metode neregulamentare destinate să mărească în mod artificial capacitatea sportivilor sau să modifice rezultatele competiţiilor sportive la care participă;

r) întreprinderea de măsuri pentru prevenirea şi combaterea violenţei, precum şi pentru promovarea spiritului de fair-play şi a toleranţei în sport.

CAPITOLUL III – STRUCTURA ORGANIZATORICĂ ŞI FUNCŢIONAREA

CLUBULUI SPORTIV MUNICIPAL FOCŞANI

      Art. 18. Structura organizatorică a Clubului Sportiv Municipal Focşani este prevăzută în Organigrama si Statul de functii care sunt aprobate prin Hotărârea  Consiliului Local al Municipiului Focşani.

      Art. 19. (1) Clubul Sportiv Municipal Focşani are în structură secţii pe ramuri sportive.

              (2) Secţiile pe ramuri sportive sunt subunităţi prin care se realizează selecţia, pregătirea şi participarea la competiţii.

         Art. 20. (1) Înfiinţarea şi desfiinţarea unei secţii pe ramură de sport din structura Clubului Sportiv Municipal Focşani se face prin Hotărârea Consiliului Local al Municipiului Focşani la propunerea Primarului si a Comitetului Director .

              (2) În cazul desfiinţării unei secţii pe ramură de sport, Clubul Sportiv Municipal Focşani are obligaţia să întreprindă demersurile necesare pentru radierea din evidenţele federaţiei sportive naţionale de specialitate, conform procedurii stabilite prin statutul acestora.

CAPITOLUL IV – CONDUCEREA CLUBULUI SPORTIV MUNICIPAL FOCŞANI

       Art. 21. Conducerea Clubului Sportiv Municipal Focşani este asigurată de un Comitet Director şi de un Director, în condiţiile prezentului Regulament.

       Art. 22. (1) Comitetul Director este alcătuit dintr-un total de 5 membri din care:

a) un preşedinte;

b) un vicepreşedinte;

c) trei membri;

              (2) Directorul Clubului Sportiv Municipal Focşani este membru de drept al Comitetului Director.

              (3) Ceilalţi 4 membri sunt: 2 consilieri locali, aleşi de către Consiliul Local al Municipiului Focşani, prin vot secret, o dată la 4 ani şi un reprezentant al comunitatii, numit de Consiliul local al municipiului Focsani la propunerea consilierilor si primarul municipiului Focsani.

       Art. 23. Preşedintele şi Vicepreşedintele Comitetului Director se aleg pe o durată de 2 ani, dintre cei 5 membri, prin vot secret.

      Art. 24. Membrii Comitetului Director al Clubului Sportiv Municipal Focşani nu pot să înstrăineze, să cesioneze bunuri mobile sau imobile, sau să gireze cu bunurile mobile sau imobile ale clubului, fără aprobarea Consiliului Local al Municipiului Focşani.

     Art. 25. Comitetul Director se întruneşte lunar în şedinţă ordinară, la convocarea preşedintelui, precum şi în şedinţă extraordinară, ori de câte ori este necesar. Deliberările sunt consemnate într-un registru special, iar hotărârile se iau cu jumătate plus unul din numărul de voturi, dacă legea nu prevede altfel. În caz de paritate, votul preşedintelui Comitetului Director este decisiv.

    Art. 26. Comitetul Director îndeplineşte următoarele atribuţii:

a) stabileşte şi propune Primarului strategia clubului, defalcată pe ramuri sportive spre a fi supusa aprobarii Consiliului Local al Municipiului Focşani ;

b) avizează proiectul bugetului propriu şi contul de încheiere a exerciţiului bugetar;

c) aprobă bilanţul contabil;

d) propune Primarului structura organizatorica şi  numărul de personal spre a fi supusa aprobarii Consiliului Local al Municipiului Focşani ;

e) propune aprobarea Contractului Colectiv de Muncă;

f) aprobă, prin decizie, modelul de contract-cadru de prestări servicii care va fi încheiat cu fiecare antrenor şi sportiv, în parte;

g) aprobă transferurile şi împrumuturile de jucători precum şi suma la care urmează să se facă transferurile şi împrumuturile;

h) aprobă strategia şi obiectivele generale ale clubului;

i) analizează activitatea clubului şi propune măsuri şi programe de îmbunătăţire a activităţii;

j) aprobă programele de activitate;

k) aprobă calendarul competiţional intern şi internaţional al clubului;

l) aprobă componenţa loturilor, structura colectivelor tehnice şi a planurilor de pregătire a loturilor;

m) stabileşte pentru fiecare antrenor, prin fişa postului, numărul de grupe de sportivi, niveluri valorice şi numărul minim de sportivi legitimaţi cuprinşi în pregătire;

n) stabileşte obiectivele de performanţă ale secţiilor clubului, în funcţie de bugetul de venituri şi cheltuieli;

o) aprobă componenţa delegaţiilor şi reprezentanţii clubului care participă la competiţii şi reuniuni, analizează rezultatele obţinute şi ia măsuri în consecinţă;

p) asigură desfăşurarea corespunzătoare a acţiunilor de selecţie, pregătire şi participare la competiţii, precum şi condiţiile de desfăşurare a activităţii sportive de performanţă;

q) aprobă necesarul de materiale sportive în vedera pregătirii şi participării loturilor sportive la competiţii;

r) rezolvă problemele tehnice, organizatorice, administrative, financiare şi de personal ale clubului;

s) se preocupă de întreţinerea şi dezvoltarea bazei materiale pentru activitatea sportivă;

t) controlează activitatea desfăşurată în cadrul secţiilor pe ramuri sportive din structura clubului, precum şi a antrenorilor;

u) se preocupă de realizarea lunară a veniturilor proprii;

v) aprobă regimurile de amortizare a mijloacelor fixe din dotarea clubului, precum şi modificarea acestora şi aprobă scoaterea din uz a mijloacelor fixe casate în condiţiile legii;

w) aprobă plafoanele de cheltuieli care privesc diurna, alimentatia de efort si hrana a sportivilor, cazarea sportivilor şi a angajaţilor, pe fiecare zi în limita bugetului de venituri şi cheltuieli aprobat;

x) propune  schimbarea sediului clubului;

y) negociază cu fiecare sportiv şi antrenor remunerarea netă care va fi decontată lunar, ce va include remunerarea pentru munca prestată, cazarea şi hrana necesară fiecărui sportiv, precum şi termenele la care se va face decontarea;

z)   încheie cu fiecare antrenor şi sportiv contractul de prestări servicii;

aa) stabileşte criteriile de bază pentru remuneraţia netă lunară şi alte criterii de negociere, dacă se consideră a fi necesare;

ab)   înregistrează contractele de prestări servicii la organele şi instituţiile prevăzute de lege;

ac) negociază şi încheie acorduri, înţelegeri, protocoale, convenţii şi contracte, precum şi alte documente în domeniul sportului, cu persoane fizice şi juridice interesate;

ad) aprobă, modifică sau anulează regulamentele interne şi normativele clubului;

ae) hotărăşte realizarea de investiţii şi dotări;

af)   îndeplineşte orice alte atribuţii stabilite prin lege, prin Hotărârii ale Consiliului Local  si Decizii ale Primarului.

     Art. 27. Dizolvarea clubului si modificarea Regulamentului de organizare si functionare  se face la propunerea Primarului prin hotararea Consiliului local.

     Art. 28. Hotărârile se adopta de Comitetul Director cu majoritate simpla.

     Art. 29. Hotărârile Comitetului Director intră în vigoare la data adoptării acestora sau, ulterior, la data prevăzută în conţinutul lor.

    Art. 30. Calitatea de membru al Comitetului Director încetează:

a) la expirarea mandatului pentru care a fost ales;

b) prin hotărâre judecătorească;

c) la cerere, motivat;

d) în cazul decesului;

e) în cazul dizolvării şi lichidării clubului;

f) pentru încălcări grave ale regulamentului clubului şi legilor ţării;

g) în cazul influenţării negative a rezultatelor sportive din competiţii;

h) în cazul condamnării penale sau pentru cauze care, potrivit legii sau statutului, fac incompatibilă persoana în cauză cu calitatea de membru;

i) pentru neparticiparea la un număr de 3 şedinţe consecutive ale Comitetului Director.

       Art. 31. (1) Postul de Director al Clubului Sportiv Municipal Focşani se ocupă prin concurs , organizat potrivit procedurilor si criteriilor aprobate de consiliul local, la propunerea primarului, în condiţiile legii.

              (2) Comisia de concurs se stabileşte prin Dispoziţia Primarului Municipiului Focşani.

              (3) Numirea Directorului Clubului Sportiv Municipal Focsani se face prin Dispozitia Primarului, avand anexat contractul de management.

         Art. 32. Directorul Clubului Sportiv Municipal Focşani îndeplineşte, în condiţiile legii, următoarele atribuţii principale:

a) asigură punerea în executare a hotărârilor Comitetului Director si a Hotararilor Consiliului Local;

b) organizează şi conduce activitatea clubului şi răspunde de îndeplinirea obiectivelor stabilite;

c) răspunde de aplicarea Regulamentului de Organizare şi Funcţionare şi a Regulamentul de Ordine Interioară ale clubului şi asigură respectarea acestuia de către personalul salariat;

d) reprezintă personal sau prin delegat clubul în relaţiile cu organismele interne şi internaţionale, cu celelalte instituţii publice sau private, precum şi cu persoanele fizice şi juridice, române sau străine;

e) coordonează activitatea desfăşurată în cadrul secţiilor pe ramuri sportive din structura clubului, precum şi a antrenorilor, în vederea realizării scopului şi obiectivelor clubului;

f) propune spre aprobare Comitetului Director transferurile şi împrumuturile de jucători precum şi suma la care urmează să se facă transferurile şi împrumuturile;

g) numeşte şi eliberează din funcţie personalul Clubului , în condiţiile legii;

h) controlează activitatea personalului şi aplică sancţiunile disciplinare sau recompensele corespunzătoare, în condiţiile legii;

i) dispune măsuri pentru promovarea spiritului de fair-play şi pentru combaterea şi prevenirea violenţei şi dopajului în activitatea clubului;

j) aproba contractele individule de muncă;

k) întocmeşte proiectul bugetului propriu al Clubului şi contul de încheiere al exerciţiului bugetar, pe care le supune avizării Comitetului Director;

l) angajeaza, lichideaza si ordonanteaza cheltuielile bugetului clubului;

m) elaborează proiectele rapoartelor generale privind activitatea Clubului Sportiv Municipal Focşani şi stadiul implementării strategiilor pe care le prezintă spre avizare Comitetului Director;

n) prezintă informări la cererea Consiliului Local al Municipiului Focşani sau a Primarului;

o) realizează şi propune proiecte Consiliului Local al Municipiului Focşani si Primarului care au ca scop îmbunătăţirea activităţii Clubului Sportiv Municipal Focşani;

p) asigură instruirea personalului de specialitate;

q) îndeplineşte orice alte atribuţii stabilite prin lege, prin Hotararii ale Consiliului local , Dispozitii ale Primarului sau prin Hotărârii ale Comitetului Director .

CAPITOLUL V – ORGANELE DE CONTROL

ALE CLUBULUI SPORTIV MUNICIPAL FOCŞANI

              Art. 33. Controlul ierarhic si de specialitate va fi exercitat de personalul de specialitate al Primarului Municipiului Focsani, conform competentei .

CAPITOLUL VI – PATRIMONIUL

            Art. 34. (1) Patrimoniul Clubului Sportiv Municipal  Focşani este format din bunurile mobile şi imobile necesare desfăşurării în bune condiţii a activităţii.


    (2) Patrimoniul Clubului Sportiv Municipal Focşani se stabileşte anual, pe baza bilanţului contabil încheiat la data de 31 decembrie.

        Art. 35. (1) Clubul Sportiv Municipal Focşani administrează, cu diligenţa unui bun proprietar, bunurile aflate în patrimoniu, în condiţiile legii.

                (2) Bunurile se evidenţiază distinct în patrimoniul Clubului Sportiv Municipal Focşani.

         Art. 36. În exercitarea dreptului său, Clubul Sportiv Municipal Focşani administrează bunurile aflate în patrimoniu, în vederea scopului şi obiectivelor stabilite.

         Art. 37. Pentru atingerea scopului şi obiectivelor stabilite, Clubul Sportiv Municipal Focşani poate deţine în proprietate, închiriate sau în administrare baze sportive, terenuri, clădiri, instalaţii sportive, cantine, spaţii de cazare, autovehicule pentru transport materiale şi persoane, materiale şi echipamente de birotică precum şi alte dotări necesare pentru desfăşurarea activităţii.

        Art. 38. Clubul Sportiv Municipal Focşani administrează baza materială pentru activitatea sportivă aflată în patrimoniul Municipiului Focşani dată în administrare de către Consiliul Local al Municipiului Focşani.

        Art. 39. Administrarea bazei materiale pentru activitatea sportivă care aparţine Clubului Sportiv Municipal Focşani se va face în conformitate cu Legea Educaţiei Fizice şi Sportului nr. 69/2000, cu modificările şi completările ulterioare.

        Art. 40. Patrimoniul Clubului Sportiv Municipal Focşani poate fi modificat conform prevederilor legale.

CAPITOLUL VII – FINANŢELE

CLUBULUI SPORTIV MUNICIPAL FOCŞANI

        Art. 41. Veniturile, indiferent de sumă şi cheltuielile de orice natură ale clubului sunt cuprinse în bugetul anual propriu, pe structura clasificaţiei bugetare, aprobat de Consiliul Local al Municipiului Focşani.

         Art. 42. (1) Administrarea bugetului anual de venituri al Clubului se face în condiţiile prevăzute de legislaţia în vigoare privind resursele financiare bugetare.

              (2) Bugetul anual al Clubului Sportiv Municipal Focşani cuprinde la partea de venituri:

a) venituri proprii, pe structura clasificaţiei bugetare;

b) subvenţii de la bugetul local;

c) alte surse, în condiţiile legii.

              (3) Bugetul anual al Clubului Sportiv Municipal Focşani se aprobă de către Consiliul Local al Municipiului Focşani.

       Art. 43. Veniturile obţinute din activităţi se gestionează şi se utilizează la nivelul Clubului Sportiv Municipal Focşani, pentru realizarea scopului şi obiectivelor, în condiţiile legii .

       Art. 44. Sursele de finanţare ale Clubului Sportiv Municipal Focşani provin din:

a) subvenţii de la bugetul local;

b) venituri din activităţi economice realizate în legătură directă cu scopul şi obiectivele stabilite;

c) sume obţinute din transferul sportivilor;

d) cotizaţii, taxe, vize şi penalităţi sportive şi contribuţii băneşti sau în natură ale simpatizanţilor;

e) venituri din sponsorizări şi donaţii;

f) venituri obţinute din reclamă şi publicitate;

g) dobânzile şi dividentele obţinute din plasarea disponibilităţilor realizate din asemenea venituri;

h) venituri pentru care se datorează impozite pe spectacole;

i) venituri obţinute din valorificarea bunurilor aflate în patrimoniul clubului;

j) indemnizaţii obţinute din participarea la competiţiile şi demonstraţiile sportive;

k) sume rămase din exerciţiul financiar precedent;

l) alte venituri obţinute în condiţiile legii.

       Art. 45. Gestionarea mijloacelor materiale şi băneşti se face de către Directorul Clubului, cu respectarea prezentului Regulament şi a legislaţiei în vigoare.

       Art. 46. Clubul Sportiv Municipal Focşani poate desfăşura orice activitate economică directă, dacă aceasta are caracter accesoriu şi este în strânsă legătură cu scopul principal al clubului.

       Art. 47. Remunerarea sportivilor se va efectua pe baza contractelor de prestări servicii încheiate prin negociere directă cu sportivii şi antrenorii, pe baza autorizaţiei de liber profesionist obţinută în condiţiile prevăzute de legislaţia în vigoare, de către fiecare sportiv şi antrenor.

       Art. 48. Negocierea contractelor de prestări servicii prevăzute la art. 50 se va efectua de către Comitetul Director.

      Art. 49. Controlul financiar preventiv se organizează în condiţiile prevăzute de legislaţia în vigoare de catre directorul clubului.

      Art. 50. Auditul public intern al clubului se realizează prin grija Primăriei Municipiului Focşani, raportul de audit fiind aprobat de Ordonatorul Principal de Credite în condiţiile prevăzute de legislaţia în vigoare.

CAPITOLUL VIII – REGIMUL DE DISCIPLINĂ; RECOMPENSE

ŞI SANCŢIUNI – CONDIŢII DE ACORDARE

        Art. 51. (1) Pentru rezultate deosebite sau pentru recunoaşterea contribuţiei la dezvoltarea sportului, clubul poate recompensa sportivii, tehnicienii, antrenorii, instructorii şi pe ceilalţi membri ai clubului, acordând distincţii, trofee, diplome, cupe sau plachete.

                 (2) Comitetul Director hotărăşte, în funcţie de rezultate şi de aportul personal, în limita bugetului clubului, acordarea de premii, prime sau alte recompense în bani sau obiecte, conform prevederilor legale in vigoare.

                 (3) Comitetul Director hotărăşte radierea unei sancţiuni date anterior.

        Art. 52. Abaterile de la Regulamentul de Organizare şi Funcţionare, de la Regulamentul de Ordine Interioară sau de la alte reglementări stabilite prin decizii de către conducerea clubului, vor fi analizate de către Comitetul Director care, în funcţie de gravitatea faptelor, poate aplica următoarele sancţiuni: avertisment, amendă, suspendarea temporară din activitatea clubului ori excluderea din activitatea clubului. Cuantumul amenzilor va fi aprobat de Comitetul Director pentru fiecare sancţiune în parte.

      Art. 53. La pronunţarea hotărârii se va ţine seama de circumstanţele atenuante sau agravante. Circumstanţele atenuante sunt antecedentele merituoase şi mărturisirea faptei. Acestea pot duce la diminuarea sancţiunii până la jumătate. Circumstanţele agravante sunt: calitatea oficială a persoanei în cauză, premeditarea, cumulul de abateri, recidiva. Ele pot duce la majorarea cu maximum jumătate a sancţiunii. Se consideră recidivist cel/cea care a mai fost sancţionat în ultimii doi ani pentru abateri de acelaşi fel.

       Art. 54. Avertismentul se aplică numai în cazul primei abateri şi este atenţionarea în scris asupra sancţiunilor ce vor urma în cazul săvârşirii de noi abateri.

       Art. 55. Suspendarea temporară poate fi:

a) pe o perioadă de 3 – 6 luni şi amendă pentru gesturi şi expresii insultătoare la adresa adversarilor, arbitrilor, partenerilor de concurs, reprezentanţilor organizaţiilor sportive, precum şi pentru nerespectarea deciziilor arbitrilor, neprezentarea la cantonamente şi competiţii fără a-şi anunţa şi justifica absenţa, purtare scandaloasă, atitudine necuviincioasă faţă de reprezentanţii clubului, a federaţiilor sportive naţionale de specialitate sau organelor lor de conducere, prejudicierea imaginii clubului;

b) pe o perioadă de 6 luni – 1 an şi amendă pentru lovirea adversarului sau a unui partener de competiţie, provocarea de scandaluri pe terenul de joc sau în afara lui, refuzul de a face parte din reprezentativa clubului fără a avea motive temeinice;

c) pe o perioadă de 2 ani pentru lovirea reprezentanţilor clubului, a reprezentanţilor federaţiilor sportive naţionale de specialitate sau a unui arbitru în funcţie.

       Art. 56. Suspendarea definitivă (excluderea) din activitatea sportivă din cadrul clubului se ia de către Comitetul Director pentru abateri deosebit de grave – dopaj, vicierea rezultatelor, neapărarea corectă a şanselor etc.

      Art.57. Pentru personalul angajat cu contract de munca, sanctiunile disciplinare sunt cele prevazute de Codul Muncii.

CAPITOLUL IX – DISPOZIŢII FINALE

       Art. 58. Dreptul de supraveghere şi control asupra activităţii Clubului Sportiv Municipal Focşani se exercită de către Agenţia Naţională pentru Sport în colaborare cu Consiliul Local al Municipiului Focşani si Primarul Municipiului Focsani, conform prevederilor legale în vigoare.

      Art. 59. (1) Clubul Sportiv Municipal Focşani este supus înregistrării în Registrul Sportiv.

              (2) Ca urmare a înregistrării în Registrul Sportiv, clubul primeşte număr de identificare şi Certificat de Identitate Sportivă.

        Art. 60. Competenţele fiecărui post şi atribuţiile  personalului Clubului Sportiv Municipal Focşani vor fi individualizate pentru fiecare caz în parte prin ”Fişa postului” aprobată de Directorul clubului.

      Art. 61. Salarizarea personalului incadrat prin contract de munca in cadrul institutiei se stabileste potrivit legislatiei aplicabile personalului contractual din sectorul bugetar.

      Art. 62. Personalul Clubului Sportiv Municipal Focsani raspunde, dupa caz, material, civil, administrativ, penal, pentru faptele savarsite in exercitarea atributiilor ce le revin.

      Art. 63. Clubul Sportiv Municipal Focsani dispune de stampila proprie.

      Art. 64. Clubul Sportiv Municipal Focsani are arhiva proprie, in care se pastreaza in conformitate cu prevederile legale, documente de personal, financiar-contabile si din activitatea curenta.

      Art. 65. Litigiile de orice fel, in care este implicat Clubul Sportiv Municipal Focsani sunt de competenta instantelor judecatoresti, potrivit legii.

      Art. 66. Directorul Clubului va aduce la cunostinta salariatilor din subordine prevederile prezentului regulament.

      Art. 67. Regulile si procedurile de lucru generale prin care se stabileste modalitatea in care compartimentele din cadrul institutiei conlucreaza in vederea aducerii la indeplinire a anumitor sarcini, se stabilesc prin decizia directorului.

      Art. 68. Nerespectarea prevederilor prezentului regulament atrage raspunderi conform legii.

      Art. 69 Prezentul regulament se completeaza, de drept, cu actele normative in vigoare.

      Art. 70. După aprobarea de către Consiliul Local al Municipiului Focşani, prezentul Regulament are caracter de normă obligatorie pentru întreg personalul Clubului Sportiv Municipal Focşani.

      Art. 71. Completarea sau modificarea prezentului regulament de organizare si functionare se face cu indeplinirea formalitatilor prevazute pentru adoptarea acestuia.

